من أوبريت شهرزاد الجميع: الجيش رجع م الحرب بالنصر المبين والدنيا هايصة والأهالي فرحانين بعسكر الدولة اللى عادوا منصورين رافعين بنادقهم وفاردين العلم الخاتون: تعالى ياباشسنجق دار قولي ياروحي على الاخبار قل لي الحكاية كلها م الابتداء للانتهاء زعبلة: اول ماروحنا بالعساكر من هنا واخدين معانا اكلنا وبمبنا علشان ما أرضيكي وارضي ربنا ساعة عساكرهم ماشافوا وشنا هأ هأ هأ هأ لقينا سنجقهم جرى كمل بقى ياعسكري المجموعة: اتفركشوا زى الغنم للي انهزم واللي اتلخم واللي وقف زي الصنم واللي اكلها بالصرم اتاري دول عسكر عدم زعبلة: اول ماشفت المسألة مارضيتش اضرب قنبلة تروح خسارة فى الفلا علشان عساكر بالبلا المجموعة: لهم دقون مدلدلة وجاكتات مهلهلة زعبلة: قلت ياواد ايه العمل مايسعفكش الا الحيل اطبخ لهم نسخه سطل جبنا الطاطورة والعسل وحطناهم فى الحلل وحطينا الشىء عا الجبل نطوا عليها بالعجل والاكل واللهط اشتغل المجموعة: سبنا الاعادي مغروزين زي البصل مفيش واحد منهم وصل لاهله يحكي اللى حصل زعبلة: وآدي الحكاية كلها م الابتداء للانتهاء الجميع: الجيش رجع من الحرب بالنصر المبين والدنيا هايصة والأهالي فرحانين بعسكر الدولة اللى عادوا منصورين رافعين بنادقهم وفاردين العلم